WhatsApp groet BlackBerry, NokiaWhatsApp Die boodskapdiens WhatsApp het onlangs aangekondig dat hy nie meer enige ondersteuning gaan bied vir BlackBerry of Nokia-selfone nie. “Toe ons in 2009 met WhatsApp begin het, het selfone baie anders as vandag gelyk,” het die maatskappy in ŉ verklaring gesê. “Ongeveer 70% van slimfone was in daardie stadium óf BlackBerry of Nokia. Bedryfstelsels deur Google, Apple en Microsoft, wat vandag 99.5% van die mark verteenwoordig, was in daardie stadium minder as 25% van mobiele toestelle wat verkoop is.” Die maatskappy het gevolglik besluit om teen die einde van 2016 sy ondersteuningstelsel vir WhatsApp op die volgende platforms te staak: BlackBerry, insluitend BlackBerry 10 Nokia S40 Nokia Symbian S60 Android 2.1 en Android 2.2 Windows Phone 7.1 “Alhoewel hierdie slimfone ŉ belangrike deel van ons storie was, beskik dit nie oor die eienskappe wat ons benodig om ons gebruikers beter maniere te bied om in kontak te bly met hul vriende, familie en geliefdes deur WhatsApp nie,” lui die verklaring. Die maatskappy beveel aan dat, indien jy enige van die bogenoemde toestelle gebruik, om op te gradeer na ŉ nuwer Android, iPhone of Windows-slimfoon voor die einde van 2016 om seker te maak dat jy nog steeds WhatsApp kan gebruik. Vertel ons gerus in die kommentaar: Word jy hierdeur geraak? Hoe oud is jou slimfoon?